Hohle Fels arula, tigisa koe Schwäbische Alb jakama getalte Germana, tir ayaf is abdiizvugalaf debak ke Lekeraporugal.

Kosmayana abdiizvugalafa yambaxa
Nicholas Conard abdiizvopik bak lerdeaksat ke 2008 koe Hohle Fels arula va abdiizvugalafa kudjama yoltkiron gu Kudjotya ke Hohle Fels is konak val kum turcifa niska oku lororafa ok melmakolafa wula tulon al kosmar.

Dum tela ke kudjotya, evla ke valeem tir moni 35000 AR tanda numen sin co tid loguazafa lanafa stalta batvieli kosmayana ( kiren val ke Divje Babe zo kevudapayar neke tir loeke savsaf ).

Joxara skuyuna koe abdiizvugalaf debak va kosmara va iba iayana kum stiltite kawa dere noveyed. Bata muka zo nirayar ise welmon zo gretcamayar ise tir abrotcafa vas 19.2 cm- is mantafa vas 3.6 cm- is vafa vas 2.8 cm-. Koe bada ke Gravette Sare zo trasiyir isen evlara kan 14-e beba al exoner da klaa tir vas 27000 ik 28000 AR tanda.

Tamavafa Gadakiewega
Belca dem tevoya abdiizvugalafa arula ( don Hohle Fels arula ) milvemon tigisa getalte Germana va tano katcalapafo izvaxo ke tawava tadler nume bak 2007 wetce arayaf debak ke tamavafa gadakiewega ke UNESCO zo bendeyer.

Dere rupec
Lekeraporugalafa kudjotya
Kudjotya ke Hohle Fels
Bockstein arula
Geissenklösterle arula
Hohlenstein-Stadel arula
Sirgenstein arula
Vogelherd arula
Hohle Fels (arula)